Document ID: 31979L0007

Reference:
EUR-Lex - 31979L0007 - MT
Avviż Legali Importanti
|
31979L0007
Official Journal L 006 , 10/01/1979 P. 0024 - 0025 Finnish special edition: Chapter 5 Volume 2 P. 0111  Greek special edition: Chapter 05 Volume 3 P. 0160  Swedish special edition: Chapter 5 Volume 2 P. 0111  Spanish special edition: Chapter 05 Volume 2 P. 0174  Portuguese special edition Chapter 05 Volume 2 P. 0174
Id-Direttiva tal-Kunsilltad-19 ta' Diċembru 1978dwar l-implimentazzjoni progressiva tal-prinċipju tat-trattament ugwali ta' l-irġiel u n-nisa fi kwistjonijiet ta' sigurtà soċjali(79/7/KEE)IL-KUNSILL TAL-KOMUNITAJIET EWROPEJ,Wara li kkunsidra t-Trattat li jistabbilixxi l-Komunità Ekonomika Ewropea, u speċjalment l-Artikolu 235 tiegħu,Wara li kkunsidra il-proposta tal-Kummissjoni [1],Wara li kkunsidra l-opinjoni tal-Parlament Ewropew [2],Wara li kkunsidra l-opinjoni tal-Kunsill Ekonomiku u Soċjali [3],Billi l-Artikolu 1(2) tad-Direttiva tal-Kunsill 76/207/KEE tad-9 ta' Frar 1976 dwar l-implimentazzjoni tal-prinċipju tat-trattament ugwali ta' l-irġiel u n-nisa dwar l-aċċess għall-impjiegi, taħriġ professjonali u promozzjoni, u kondizzjonijiet tax-xogħol [4] jiddisponi li, bl-iskop li jiżgura l-implimentazzjoni progressiva tal-prinċipju tat-trattament ugwali ta' l-irġiel u n-nisa fi kwistjonijiet ta' sigurtà soċjali, il-Kunsill, fuq proposta tal-Kummissjoni, sejjer jadotta dispożizzjonijiet li jiddefinixxu s-sustanza u l-intenzjoni ta' l-arranġamenti biex tkun applikata; billi t-Trattat ma jagħtix il-poteri speċifiċi meħtieġa għal dan l-iskop;Billi l-prinċipju tat-trattament ugwali fi kwistjonijiet ta' sigurtà soċjali għandu jiġi implimentat l-ewwelnett fl-iskemi statutorji li jipprovdu protezzjoni kontra l-perikli ta' mard, invalidità, anzjanità, disgrazzji fuq ix-xogħol, mard ikkawżat mit-tip ta' xogħol u qgħad, u fl-assistenza soċjali sakemm hija ntenzjonata li żżid ma' jew tieħu l-post ta' l-iskemi msemmija aktar 'il fuq;Billi l-implimentazzjoni tal-prinċipju tat-trattament ugwali fi kwistjonijiet ta' sigurtà soċjali ma tippreġudikax id-dispożizzjonijiet rigward il-protezzjoni tan-nisa minħabba l-maternità; billi dwar dan l-Istati Membri jistgħu jadottaw disposizzjonijiet speċifiċi għan-nisa biex jitneħħew każijiet eżistenti ta' trattament li m'huwiex ugwali,ADOTTA DIN ID-DIRETTIVA:L-Artikolu 1L-għan ta' din id-Direttiva huwa l-implimentazzjoni progressiva, fil-qasam tas-sigurtà soċjali u l-elementi l-oħra ta' protezzjoni soċjali pprovduti fl-Artikolu 3, tal-prinċipju tat-trattament ugwali ta' l-irġiel u n-nisa fi kwistjonijiet ta' sigurtà soċjali, minn issa 'il quddiem imsejjaħ "il-prinċipju tat-trattament ugwali".L-Artikolu 2Din id-Direttiva tgħodd għall-populazzjoni li taħdem — inklużi dawk li jaħdmu għal rashom li l-attività tagħhom tieqaf għal xi żmien minħabba mard, disgrazzja jew qgħad involontarju u persuni li qed ifittxu x-xoghol — lill-ħaddiema irtirati jew invalidi u persuni li jaħdmu għal rashom.L-Artikolu 31. Din id-Direttiva għandha tgħodd għal:(a) l-iskemi statutorji li jipprovdu protezzjoni kontra r-riskji li ġejjin:- mard,- invalidità,- anzjanità,- disgrazzji fuq ix-xogħol u mard li ġej mix-xogħol,- qgħad;(b) assistenza soċjali, sal-punt li hija maħsuba li żżid jew tieħu l-post ta' l-iskemi msemmija f'(a).2. Din id-Direttiva ma tgħoddx għad-dispożizzjonijiet li għandhom x'jaqsmu mal-benefiċċji tas-superstiti u lanqas għal dawk li għandhom x'jaqsmu mal-benefiċċji tal-familja, ħlief fil-każ tal-benefiċċji tal-familja mogħtija bħala żieda tal-benefiċċji li għandhom jingħataw dwar riskji msemmija fil-paragrafu 1 (a).3. Sabiex jiżgura l-implimentazzjoni tal-prinċipju tat-trattament ugwali fi skemi ta' xogħol, il-Kunsill, fuq proposta tal-Kummissjoni, sejjer jadotta dispożizzjonijiet li jiddefinixxu s-sustanza, l-intenzjoni u l-arranġamenti biex jiġi applikat.L-Artikolu 41. Il-prinċipju tat-trattament ugwali jfisser li m'għandu jkun hemm ebda diskriminazzjoni fuq il-bażi tas-sess kemm direttament, jew indirettament speċjalment b'riferenza għall-istat maritali jew tal-familja f'dak li għandu x'jaqsam ma':- l-għan ta' l-iskemi u l-kondizzjonijiet ta' l-aċċess għalihom,- l-obbligu li wieħed jikkontribwixxi u l-kalkolu tal-kontribuzzjonijiet,- il-kalkolu tal-benefiċċji inklużi ż-żidiet rigward konjuġi u dipendenti u l-kondizzjonijiet li jirregolaw it-tul u ż-żamma tal-benefiċċji.2. Il-prinċipju tat-trattament ugwali għandu jkun mingħajr preġudizzju għad-dispożizzjonijiet rigward il-protezzjoni tan-nisa minħabba l-maternità.L-Artikolu 5L-Istati Membri għandhom jieħdu l-miżuri meħtieġa biex jiżguraw li l-liġijiet, ir-regolamenti u d-dispożizzjonijiet amministrattivi kollha li huma kontra l-prinċipju tat-trattament ugwali jitneħħew.L-Artikolu 6L-Istati Membri għandhom idaħħlu fis-sistemi legali nazzjonali tagħhom dawk il-miżuri li huma meħieġa biex jippermettu lill-persuni kollha li jqisu lilhom infushom ittrattati ħażin minħabba xi nuqqas li jiġi applikat il-prinċipju tat-trattament ugwali biex ifittxu l-pretensjonijiet tagħhom permezz ta' proċess ġudizzjarju, possibilment wara li jkunu rrikorrew lill-awtoritajiet kompetenti l-oħra.L-Artikolu 71. Din id-Direttiva għandha tkun mingħajr preġudizzju għad-dritt ta' l-Istati Membri li jeskludu mill-għan tagħha:(a) l-iffissar ta' età tal-pensjoni sabiex jingħataw pensjonijiet ta' l-anzjanità u rtirar u l-konsegwenzi li jistgħu jiġu minnhom għall-benefiċċji l-oħra;(b) il-vantaġġ f'dak li għandu x'jaqsam ma' skemi tal-pensjoni tax-xjuħ mogħtija lill dawk il-persuni li rabbew t-tfal; il-ksib ta' drittijiet għal benefiċċji wara perjodi ta' waqfien mix-xogħol minħabba it-trobbija tat-tfal;(ċ) l-għotja tal-pensjoni ta' l-anzjanità jew benefiċċju ta' l-invalidità bis-saħħa ta' l-intitolamenti li ġejjin għand il-mara konjugi;(d) l-għotja ta' żidiet ta' invalidità għal żmien twil, anzjanità, disgrazzji fuq ix-xogħol u benefiċċji għal mard okkupazzjonali għall-mara miżżewġa dipendenti;(e) il-konsegwenzi ta' l-eżerċizzju, qabel ma tiġi adottata din id-Direttiva, ta' xi dritt jew għażla biex ma jinkisbux id-drittijiet jew l-obbligazzjonijiet taħt xi skema statutorja.2. L-Istati Membri għandhom minn żmien għall-ieħor jeżaminaw il-kwistjonijiet li tħallew barra skond il-paragrafu 1 u jaċċertaw, fid-dawl ta' l-iżviluppi soċjali fil-kwistjoni kkonċernata, jekk hemmx ġustifikazzjoni biex jinżammu l-eskluzjonijiet kkonċernati.L-Artikolu 81. L-Istati Membri għandhom idaħħlu fis-seħħ il-liġijiet, regolamenti u dispożizzjonijiet amministrattiv meħtieġa biex jaderixxu ma' din id-Direttiva fi żmien sitt snin min-notifika tagħha. Għandhom minnufih jinfurmaw lill-Kummissjoni b'dan.2. L-Istati Membri għandhom jgħaddu lill-Kummissjoni t-test tal-liġijiet, ir-regolamenti u d-dispożizzjonijiet amministrattivi li jadottaw fil-qasam li jaqa' taħt din id-Direttiva, inklużi l-miżuri adottati skond l-Artikolu 7(2).Għandhom jinfurmaw lill-Kummissjoni bir-raġunijiet għaliex żammew id-dispożizzjonijiet eżistenti dwar il-materji msemmija fl-Artikolu 7(1) u bil-possibbilitajiet li jirriveduhom aktar tard.L-Artikolu 9Fi żmien seba' snin min-notifika ta' din id-Direttiva, l-Istati Membri għandhom jgħaddu l-informazzjoni kollha meħtieġa lill-Kummissjoni biex din tkun tista' tfassal rapport dwar l-applikazzjoni ta' din id-Direttiva biex tintbagħat lill-Kunsill u biex tipproponi aktar miżuri skond kif ikunu meħtieġa għall-implimentazzjoni tal-prinċipju tat-trattament ugwali.L-Artikolu 10Din id-Direttiva hija indirizzata lill-Istati Membri.Magħmula fi Brussel, fid-19 ta' Diċembru 1978.Għall-KunsillIl-PresidentH.-D. Genscher[1] ĠU C 34, tal-11.2.1977, p.3.[2] ĠU C 299, tat-12.12.1977. p.13.[3] ĠU C 180, tat-28.7.1977, p.36.[4] ĠU C L 39, ta' l-14.2.1976, p.40.--------------------------------------------------

Summary:
Sigurtà soċjali — trattament ugwali tal-irġiel u n-nisa
Sigurtà soċjali — trattament ugwali tal-irġiel u n-nisa
 
SOMMARJU TA’:
Id-Direttiva 79/7/KEE — l-implimentazzjoni progressiva tal-prinċipju tat-trattament ugwali tal-irġiel u n-nisa fi kwistjonijiet ta’ sigurtà soċjali
X’INHU L-GĦAN TA’ DIN ID-DIRETTIVA?
Din għandha l-għan li tiżgura l-ħarsien tal-prinċipju tat-trattament ugwali tal-irġiel u n-nisa fi kwistjonijiet ta’ sigurtà soċjali.
PUNTI EWLENIN
Din id-direttiva tapplika għal:skemi statutorji tas-sigurtà soċjali li jipprovdu protezzjoni kontra l-mard, l-invalidità, l-inċidenti fuq il-post tax-xogħol u l-mard okkupazzjonali, il-qgħad u r-riskji relatati mal-anzjanità;  assistenza soċjali li tissupplimenta jew tissostitwixxi l-iskemi bażiċi.  Din ma tapplikax għall-benefiċċji tas-superstiti u għall-iskemi ta’ benefiċċji għall-familja.
Il-prinċipju tat-trattament ugwali
Dan il-prinċipju jipproteġi liċ-ċittadini Ewropej kontra diskriminazzjoni abbażi tas-sess, kemm jekk b’mod dirett* kif ukoll b’mod indirett*, fir-rigward:il-kamp ta’ applikazzjoni tal-iskemi u l-kundizzjonijiet tal-aċċess għalihom;  l-obbligu li wieħed jikkontribwixxi u l-kalkolu tal-kontribuzzjonijiet;  il-kalkolu tal-benefiċċji u l-kundizzjonijiet li jirregolaw it-tul u ż-żamma tal-benefiċċji.  Jistgħu jiġu adottati regoli speċifiċi sabiex tiġi żgurata l-protezzjoni tan-nisa tqal.
Irtirar u pensjonijiet
Il-pajjiżi tal-UE jistgħu jeskludu mill-kamp ta’ applikazzjoni tad-direttiva:l-iffissar ta’ età tal-pensjoni;  il-vantaġġi mogħtija lil dawk il-persuni rtirati li rabbew it-tfal, speċifikament fir-rigward tal-perjodi ta’ waqfien mix-xogħol;  l-għoti tal-intitolament tal-benefiċċju tal-anzjanità jew tal-invalidità marbut mal-intitolamenti derivati ta’ konjuġi;  benefiċċji fit-tul mogħtija lil konjuġi marbuta mal-invalidità, l-anzjanità, inċidenti fuq il-post tax-xogħol jew mard okkupazzjonali tal-konjuġi tagħhom;  dritt ta’ għażla qabel l-adozzjoni tad-Direttiva, speċifikament l-għażla biex ma jinkisbux id-drittijiet jew ma jiġġarrbux obbligazzjonijiet taħt skema statutorja tas-sigurtà soċjali.  Il-pajjiżi tal-UE jeżaminaw perjodikament il-ħtieġa li jiġu esklużi dawn il-kategoriji fid-dawl tal-iżviluppi soċjali.
ID-DIRETTIVA META DAĦLET FIS-SEĦĦ?
Din kellha ssir liġi fil-pajjiżi tal-UE sal-1984.
SFOND
Għal aktar informazzjoni, ara:Is-sigurtà soċjali u l-pensjoni (Kummissjoni Ewropea).  
TERMINI EWLENIN
Diskriminazzjoni diretta: diskriminazzjoni kkawżata meta persuna tiġi trattata b’mod inqas favorevoli minn kif tiġi, tkun ġiet jew tkun trattata persuna oħra f’sitwazzjoni komparabbli.
Diskriminazzjoni indiretta: diskriminazzjoni kkawżata meta regola, kriterju jew prattika apparentement newtrali jpoġġu lill-persuni ta’ sess wieħed fi żvantaġġ partikolari, meta mqabbla ma’ persuni oħrajn, sakemm tali regola, kriterju jew prattika ma jkunux oġġettivament iġġustifikati minn għan leġittimu u l-mezzi sabiex jintlaħaq dak l-għan ikunu xierqa u neċessarji.
DOKUMENT EWLIENI
Id-Direttiva tal-Kunsill 79/7/KEE tad-19 ta’ Diċembru 1978 dwar l-implimentazzjoni progressiva tal-prinċipju tat-trattament ugwali tal-irġiel u n-nisa fi kwistjonijiet ta’ sigurtà soċjal (ĠU L 6, 10.1.1979, pp. 24–25)
l-aħħar aġġornament 26.06.2018